PRESSEMEDDELELSE JULEEVANGELIET

Oplev Juleevangeliet med musikmaleri-ensemblet ExpandingCanvas

Med ExpandingCanvas opførelse af Juleevangeliet, opleves fortællingen gennem billedkunst og musik på samme tid. Mens billedkunstner Lone Vivian maler sig gennem Juleevangeliet, projiceres malerierne videre op på et stort lærred/kirkehvælving. Musikperformer Tine K Skau og slagtøjsspiller Kai Stensgaard interagerer på samme tid med deres musik, og billede og lyd smelter sammen til en farvestrålende fortælling.

LYD forvandler BILLEDER forvandler LYD

Hverken lyd eller billede står stille, når musikperformere Tine K. Skau & Kai Stensgaard og billedkunstner Lone Vivian sammen udforsker nye veje indenfor kunstnerisk dialog.

ExpandingCanvas hedder ensemblet, der forvandler både musik og billede og får kunstarterne til at smelte sammen.

Lone Vivian er uddannet ved Det Fynske Kunstakademi, Odense og Danmarks Designskole, København samt medlem af Billedkunstnernes Forbund. Lone Vivian arbejder både med maleri og grafik. I maleriet er de foretrukne materialer akryl- og oliefarver. I sin kunst bevæger hun sig ofte rundt i det botaniske univers, hvor det figurative, dekorative og abstrakte forenes i et poetisk udtryk og danner tidløse mønstre og dybde i billederne.  
Planter og blomster bliver i deres stiliserede form omdannet til ornamentik hvor farvernes indbyrdes samklang og kontrasten mellem lys og mørke bliver det bærende udtryk.

Tine K. Skau er musikperformer, multiinstrumentalist og komponist. Hun er uddannet blokfløjtist fra Det Fynske Musikkonservatorium, og har i mere end 30 år udfoldet sit klangunivers i koncerter og musikdramatiske sammenhænge.

Kai Stensgaard er slagtøjsspiller, komponist og verdenskendt marimbaspiller. Stensgaard er Danmarks ukronede marimba-nestor, og har gennem en lang karriere sat Danmark på marimba-verdenskortet og marimbaen på Danmarkskortet.

[www.expandingcanvas.dk](http://www.expandingcanvas.dk)